Document ID: 32008D0234

Reference:
15.3.2008
RO
Jurnalul Oficial al Uniunii Europene
L 73/13
DECIZIA NR. 234/2008/CE A PARLAMENTULUI EUROPEAN ȘI A CONSILIULUI
din 11 martie 2008
de instituire a Comitetului consultativ european pentru statistică și de abrogare a Deciziei 91/116/CEE a Consiliului
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285,
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (2),
întrucât:
(1)
În vederea pregătirii și elaborării unei politici comunitare în domeniul informațiilor statistice, este esențială consultarea utilizatorilor și a producătorilor de informații statistice, precum și a respondenților.
(2)
În prezent, Comitetul consultativ european pentru informația statistică în domeniile economic și social, instituit prin Decizia 91/116/CEE a Consiliului (3), asistă Consiliul și Comisia în activitatea de coordonare a obiectivelor politicii comunitare în domeniul informațiilor statistice, luând în considerare cerințele utilizatorilor, precum și costurile suportate de furnizorii și producătorii de informații.
(3)
Deși Comitetul consultativ european pentru informația statistică în domeniile economic și social s-a dovedit a fi util, schimbările care au avut loc în Comunitate, în special extinderea la 27 de state membre, necesită o revizuire a rolului, a mandatului, a componenței și a procedurilor acestuia. Din motive de claritate, se impune înlocuirea acestui comitet cu un nou comitet consultativ european pentru statistică („comitetul”).
(4)
Comitetul ar trebui să contribuie la o cooperare strânsă în cadrul procesului de planificare a programului pentru a îmbunătăți gestionarea sistemului statistic european și pentru a spori calitatea statisticilor comunitare. În acest scop, ar trebui menținută o colaborare strânsă cu Comitetul pentru programele statistice, instituit prin Decizia 89/382/CEE, Euratom a Consiliului (4), și cu Comitetul pentru statistici monetare, financiare și referitoare la balanța de plăți, instituit prin Decizia 91/115/CEE a Consiliului (5).
(5)
Ar trebui să se stabilească un echilibru între, pe de o parte, necesitatea de a reduce numărul de membri, astfel încât să se permită comitetului să lucreze eficient într-o Comunitate lărgită, și, pe de altă parte, necesitatea de a permite reprezentarea tuturor părților interesate în statisticile comunitare, astfel cum a solicitat Consiliul în concluziile sale din 8 noiembrie 2005.
(6)
Pentru a realiza o evaluare mai bună, pentru a asigura un echilibru între beneficiile și costurile cerințelor statistice ale Comunității și pentru a reajusta și a reduce sarcina legislației statistice comunitare, furnizând astfel un răspuns corespunzător cererii în creștere, comitetul ar trebui să aibă un rol mai activ în activitatea de pregătire și punere în aplicare a programului statistic comunitar.
(7)
Comitetul ar trebui să permită centralizarea opiniilor utilizatorilor, ale respondenților, precum și ale producătorilor de informații statistice în legătură cu obiectivele politicii comunitare în domeniul informațiilor statistice.
(8)
În consecință, Decizia 91/116/CEE ar trebui să fie abrogată,
DECID:
Articolul 1
Comitetul consultativ european pentru statistică
(1)   Prin prezenta decizie se instituie Comitetul consultativ european pentru statistică (denumit în continuare „comitetul”).
(2)   Comitetul asistă Parlamentul European, Consiliul și Comisia, asigurându-se că cerințele utilizatorilor și costurile suportate de furnizorii și producătorii de informații sunt luate în considerare în coordonarea obiectivelor și priorităților strategice ale politicii comunitare în domeniul informațiilor statistice.
(3)   Această asistență acoperă toate domeniile statistice relevante pentru politica comunitară în domeniul informațiilor statistice.
Articolul 2
Atribuții
(1)   Comisia consultă comitetul într-un stadiu incipient al pregătirii programului statistic comunitar. Comitetul emite un aviz privind, în special, următoarele aspecte:
(a)
relevanța programului statistic comunitar pentru cerințele legate de integrarea și dezvoltarea europeană, astfel cum au fost exprimate de instituțiile comunitare, de autoritățile naționale și regionale, de diversele categorii economice și sociale, precum și de mediile științifice;
(b)
relevanța programului statistic comunitar pentru activitățile Comunității, luând în considerare evoluțiile economice, sociale și tehnice;
(c)
echilibrul, din punct de vedere al priorităților și resurselor, între diferitele domenii ale programului statistic comunitar, programul de lucru statistic anual al Comisiei și fezabilitatea acțiunii de redefinire a priorităților în ceea ce privește activitatea statistică;
(d)
caracterul adecvat al resurselor necesare pentru punerea în aplicare a programului statistic comunitar, inclusiv costurile suportate direct atât de Comunitate, cât și de autoritățile naționale, precum și măsura în care volumul, gradul de detaliere și costurile statisticilor comunitare corespund nevoilor utilizatorilor;
(e)
costurile legate de furnizarea de informații statistice de către furnizorii de informații și posibilitățile de a reduce obligațiile respondenților, o atenție deosebită acordându-se obligațiilor impuse întreprinderilor mici și mijlocii.
(2)   De asemenea, comitetul atrage atenția Comisiei asupra domeniilor pentru care ar trebui să se dezvolte noi activități statistice și oferă consultanță Comisiei cu privire la mijloacele prin care se poate spori relevanța statisticilor comunitare pentru utilizatori, luând în considerare costurile suportate de furnizorii și producătorii de informații.
Articolul 3
Relațiile cu instituțiile comunitare și cu alte organisme
(1)   La solicitarea Parlamentului European, a Consiliului și a Comisiei, comitetul emite un aviz privind aspectele legate de cerințele utilizatorilor și de costurile suportate de furnizorii de informații, în ceea ce privește dezvoltarea politicii comunitare în domeniul informațiilor statistice, prioritățile programului statistic comunitar, evaluarea statisticilor existente, calitatea datelor și politica de diseminare.
(2)   Comitetul emite avize și prezintă rapoarte Parlamentului European, Consiliului și Comisiei privind cerințele utilizatorilor și costurile suportate de furnizorii de date pentru producerea și diseminarea statisticilor comunitare ori de câte ori consideră acest lucru necesar pentru îndeplinirea misiunii sale.
Comisia prezintă anual un raport cu privire la modul în care a ținut seama de avizele comitetului.
(3)   În vederea îndeplinirii atribuțiilor sale, comitetul cooperează cu Comitetul pentru programele statistice și cu Comitetul pentru statistici monetare, financiare și referitoare la balanța de plăți. Comitetul informează în mod periodic cele două comitete cu privire la avizele sale referitoare la atribuțiile prevăzute la articolul 2 și transmite acestora avizele și rapoartele menționate la alineatele (1) și (2) din prezentul articol.
(4)   Comitetul stabilește relații cu consiliile naționale ale utilizatorilor de statistici.
Articolul 4
Componența și procedura de numire
(1)   Comitetul este format din 24 de membri, după cum urmează:
(a)
doisprezece membri ai comitetului sunt numiți de Comisie, după consultarea Parlamentului European și a Consiliului. Aceștia își desfășoară activitatea în mod independent. În vederea desemnării celor doisprezece membri, fiecare stat membru transmite Comisiei o listă cu trei candidați care posedă o calificare superioară în domeniul statisticii. Comisia face eforturi să garanteze că selecția celor doisprezece membri ai comitetului asigură o reprezentare echitabilă a utilizatorilor, a respondenților și a altor părți interesate din sectorul statisticilor comunitare (inclusiv comunitatea științifică, partenerii sociali și societatea civilă). Cei doisprezece membri își îndeplinesc atribuțiile în nume personal;
(b)
unsprezece membri sunt numiți direct de instituțiile și organismele din care aceștia fac parte, după cum urmează:
(i)
un membru reprezentând Parlamentul European;
(ii)
un membru reprezentând Consiliul;
(iii)
un membru reprezentând Comitetul Economic și Social European;
(iv)
un membru reprezentând Comitetul Regiunilor;
(v)
un membru reprezentând Banca Centrală Europeană;
(vi)
doi membri reprezentând Comitetul pentru programele statistice;
(vii)
un membru reprezentând Confederația întreprinderilor europene (BUSINESSEUROPE);
(viii)
un membru reprezentând Confederația europeană a sindicatelor;
(ix)
un membru reprezentând Asociația europeană a întreprinderilor meșteșugărești, mici și mijlocii;
(x)
Autoritatea Europeană pentru Protecția Datelor.
(c)
directorul general al Eurostat este membru din oficiu, fără drept de vot, al comitetului.
(2)   Lista membrilor comitetului se publică în Jurnalul Oficial al Uniunii Europene, seria C.
Articolul 5
Durata mandatului
(1)   Membrii comitetului sunt numiți pentru un mandat de cinci ani, reînnoibil o singură dată. La expirarea mandatului, membrii rămân în funcție până când sunt înlocuiți sau până când mandatul lor este reînnoit.
(2)   Dacă un membru demisionează înainte de expirarea mandatului, acesta este înlocuit, pentru restul mandatului, de un membru numit în conformitate cu articolul 4.
Articolul 6
Structură și funcționare
(1)   Comitetul își alege președintele din rândul membrilor numiți de Comisie. Președintele este numit pentru un mandat de cinci ani, reînnoibil o singură dată.
(2)   Președintele convoacă comitetul cel puțin o dată pe an, fie la inițiativa sa, fie la cererea a cel puțin o treime din membri.
(3)   Pentru a pregăti avizele privind chestiuni statistice cu un grad ridicat de complexitate, comitetul poate constitui, cu acordul Comisiei, grupuri de lucru temporare prezidate de un membru al comitetului. Componența fiecărui grup de lucru este echilibrată din punctul de vedere al experienței profesionale și al originii geografice a experților din care este alcătuit. Președinții grupurilor de lucru prezintă rezultatele lucrărilor sub forma unui raport, în cadrul unei reuniuni a comitetului.
(4)   În îndeplinirea atribuțiilor sale, comitetul poate solicita realizarea de studii și poate organiza seminarii.
(5)   Reprezentanții oricărui serviciu interesat al Comisiei pot participa la reuniunile comitetului și ale grupurilor de lucru, în calitate de observatori.
Președintele poate autoriza și alți observatori să participe la reuniunile comitetului.
(6)   Comisia asigură serviciile de secretariat necesare comitetului și grupurilor de lucru.
(7)   Cheltuielile comitetului sunt incluse în estimările bugetare ale Comisiei.
Articolul 7
Procesul decizional
Normele referitoare la procedura de adoptare a deciziilor de către comitet sunt prevăzute în regulamentul său de procedură.
Articolul 8
Confidențialitate
Fără a aduce atingere articolului 287 din tratat, membrii comitetului au obligația de a nu divulga informațiile de care au luat cunoștință în timpul lucrărilor comitetului sau ale grupurilor de lucru, în cazul în care sunt informați de Comisie că astfel de informații au, în mod justificat, un caracter confidențial sau în cazul în care furnizarea unui răspuns în legătură cu avizul solicitat sau cu problema supusă atenției ar conduce la divulgarea unor astfel de informații confidențiale.
Articolul 9
Regulamentul de procedură
După consultarea Comisiei, comitetul își adoptă regulamentul de procedură. Regulamentul de procedură se transmite, spre informare, Parlamentului European și Consiliului.
Articolul 10
Abrogare
Decizia 91/116/CEE se abrogă.
Articolul 11
Intrarea în vigoare
Prezenta decizie intră în vigoare la 15 iunie 2008.
Adoptată la Strasburg, 11 martie 2008.
Pentru Parlamentul European
Președintele
H.-G. PÖTTERING
Pentru Consiliu
Președintele
J. LENARČIČ
(1)  JO C 97, 28.4.2007, p. 1.
(2)  Avizul Parlamentului European din 24 octombrie 2007 (nepublicat încă în Jurnalul Oficial) și Decizia Consiliului din 14 februarie 2008.
(3)  JO L 59, 6.3.1991, p. 21. Decizie modificată prin Decizia 97/255/CE (JO L 102, 19.4.1997, p. 32).
(4)  JO L 181, 28.6.1989, p. 47.
(5)  JO L 59, 6.3.1991, p. 19. Decizie înlocuită prin Decizia 2006/856/CE (JO L 332, 30.11.2006, p. 21).

Summary:
Comitetul consultativ european pentru statistică
Comitetul consultativ european pentru statistică
 
SINTEZĂ PRIVIND:
Decizia nr. 234/2008/CE de instituire a Comitetului consultativ european pentru statistică
CARE ESTE ROLUL ACESTEI DECIZII?
Decizia instituie Comitetul consultativ european pentru statistică, un organism consultativ, care contribuie la dezvoltarea și punerea în aplicare a politicii UE în domeniul informațiilor statistice.
Aceasta abrogă Decizia 91/116/CEE a Consiliului.
ASPECTE-CHEIE
Comitetul contribuie la cooperarea strânsă în cadrul procesului de planificare a programului statistic pentru a îmbunătăți guvernarea Sistemului Statistic European și a spori calitatea statisticilor europene.
Comitetul permite centralizarea opiniilor utilizatorilor, ale respondenților, precum și ale producătorilor de informații statistice în legătură cu obiectivele politicii UE în domeniul informațiilor statistice.
Misiune
Comisia Europeană trebuie să se consulte cu comitetul în cursul pregătirii programului statistic al UE.
Aceasta emite avize referitoare la program, abordând în special:relevanța programului pentru cerințele integrării și dezvoltării europene;  relevanța programului pentru activitățile UE referitoare la evoluțiile de ordin economic, social și tehnic;  echilibrul în ceea ce privește prioritățile și resursele între diferite domenii ale programului;  caracterul adecvat al resurselor necesare pentru a pune în aplicare programul;  costurile de producție suportate de furnizorii de informații statistice.  Comitetul acordă consultanță Comisiei în privința elaborării și utilizării informațiilor statistice comunitare.
Relațiile cu alte organisme și instituții
La solicitarea Parlamentului European a Consiliului sau a Comisiei, comitetul emite avize în privința:politicii UE în domeniul informațiilor statistice;  prioritățile programului statistic european;  evaluării statisticilor existente;  calității datelor și politicii de diseminare.  Comitetul își îndeplinește misiunea cooperând cu Comitetul Sistemului Statistic European.
Componența
Comitetul este compus din 24 de membri numiți în funcție pentru un mandat de cinci ani, care poate fi reînnoit o singură dată.
Membrii sunt selectați într-un mod echilibrat de către:Comisie, care numește 12 membri după consultarea Parlamentului European și a Consiliului, folosind o listă furnizată de țările UE. Comisia depune eforturi pentru a asigura că cei 12 membri selectați reprezintă, în egală măsură, utilizatori, respondenți și alte părți interesate în statistici comunitare;  instituțiile și organismele din care aceștia fac parte, care numesc 11 membri [1 reprezentat pentru fiecare organizație: Parlamentul European, Consiliul, Comitetul Economic și Social European, Comitetul Regiunilor, Banca Centrală Europeană, Comitetul Sistemului Statistic European (2 reprezentanți), BusinessEurope, Confederația Europeană a Sindicatelor, Uniunea Europeană a Artizanatului și a Întreprinderilor Mici și Mijlocii, Autoritatea Europeană pentru Protecția Datelor. Directorul general al Eurostat este un membru ex officio*, fără drept de vot].  Comitetul își alege președintele pentru un mandat de cinci ani, care poate fi reînnoit o singură dată.
Secretariatul comitetului este asigurat de Comisie.
DE CÂND SE APLICĂ DECIZIA?
Se aplică de la 15 iunie 2008.
CONTEXT
Comitetul consultativ european pentru statistică înlocuiește Comitetul consultativ european pentru informația statistică în domeniile economic și social.
Pentru informații suplimentare, consultați:Comitetul consultativ european pentru statistică (Eurostat).  
TERMEN-CHEIE
Ex officio: prin virtutea poziției sau funcției sale care, în acest caz, este cea de director general.
DOCUMENTUL PRINCIPAL
Decizia nr. 234/2008/CE a Parlamentului European și a Consiliului din 11 martie de constituire a Comitetului consultativ european pentru statistică și de abrogare a Deciziei 91/116/CEE a Consiliului (JO L 73, 15.3.2008, pp. 13-16)
Data ultimei actualizări: 18.04.2018